સરદાર વલ્લભભાઈ પટેલના જમણા હાથ સમાન ભાઈલાલભાઈ દ્યાભાઈ પટેલ - ભાઈકાકાનું નામ ગુજરાતના જાહેરજીવનમાં બહુ સન્માનપૂર્વક આજે પણ ઉચ્ચારાય છે. વડોદરામાં શ્રી અરવિંદના વિદ્યાર્થી તરીકે દેશભક્તિની દીક્ષા પામનાર ભાઈલાલભાઈ, સિંધમાં સિંધુ નદી ઉપરના સક્કર બેરેજના નિર્માણકાર્યથી યશસ્વી ઇજનેર તરીકે પંકાયેલા. સરદાર સાહેબ અમદાવાદ મ્યુનિસિપાલિટીમાં પ્રમુખ પણ રહેલા. તેમણે પછીના વર્ષોમાં ભાઈકાકાને મ્યુનિસિપાલિટીના મુખ્ય ઇજનેર તરીકે નિમંત્રણ આપેલ. ૧૯૪૦-૪૨ના એ અઢી વર્ષમાં જ, ભાઈકાકાએ અમદાવાદની કાયાપલટ કરી નાખેલી. પછી ૧૯૪૨માં ‘હિંદ છોડો’ આંદોલનને કારણે, અમદાવાદની નોકરીનો ત્યાગ કરી, ભાઈકાકા આણંદ ગયા. ભાઈકાકાએ આણંદ-કરમસદ વચ્ચેની વિશાળ જમીન ઉપર, સરદાર સાહેબની પ્રેરક-સ્મૃતિરૂપ શિક્ષણ-સંસ્કારનગરી- વલ્લભવિદ્યાનગરના વિશ્ર્વકર્મા તરીકે બહુ ખ્યાતિ મેળવેલી. વલ્લભવિદ્યાનગર સર્જનનાં વર્ષોમાં - ખાસ કરી સરદાર પટેલના નિધન પછી, ભાઈકાકાને તત્કાલીન કોંગ્રેસ સરકાર અને કોંગ્રેસ પાર્ટીના બહુ કડવા અનુભવો થયેલા. પરિણામે ૧૯૫૨ની પ્રથમ ચૂંટણી વખતે ભાઈકાકાએ ‘લોકપક્ષ’ નામે રાજકીય મંચ સ્થાપીને, કોંગ્રેસ પાર્ટી વિરુદ્ધ જનમત કેળવવાનું સાહસ કરેલું. એ ચૂંટણીમાં આણંદ વિધાનસભા બેઠક ઉપરથી ચૂંટણી લડવાની જાહેરાત ભાઈકાકાએ કરેલી.